Oskar Midtlyng

Oskar Robertsen Midtlyng (1906–1994) var en norsk friidrettsutøver i mellomkrigstiden.

Han vokste opp på Skatval i Nord-Trøndelag som sønn av handelsbestyrer Robert Midtlyng og hustru Oline Olsdatter Seljetrø.

Oskar Midtlyng var den fremste av flere gode juniorutøvere i friidrett på Idrettslaget Fram tidlig i 1920-årene. Hans klubbrekorder fra 1920-årene i lengdesprang, tresteg, spydkast og tikamp ble stående frem til 1980-årene. Midtlyng var i en periode også fast spiller på fotballaget og ble kretsmester i 1929. 

Han deltok som høydehopper under Sommer-OL 1928 i Amsterdam, og kom der på en 28.-plass. Han ble norgesmester i høydehopp i 1929. Til å være høydehopper var Midtlyng ganske liten av vekst, 1,65 meter på strømpelesten, men imponerte flere sportskommentatorer ved å hoppe 1,91 meter i høyde. Midtlyngs 14,35 meter i tresteg og 7 meter i lengesprang var også i norgestoppen i sin tid.

23 år gammel utvandret Midtlyng til USA, hvor han etter hvert stiftet familie. Han hadde som mål å delta i Sommer-OL 1932 i Los Angeles, men fikk en idrettsskade på akillessenen og la opp. I 1938 ble han amerikansk statsborger.

I 1982 ble Oskar Midtlyng og Karl Eidsvik de første æresmedlemmene av Idrettslaget Fram.

Midtlyng planla å besøke Norge under Vinter-OL 1994 på Lillehammer, men ble forhindret av leukemi og døde noen måneder senere. Han ble gravlagt på Wisconsin Memorial Park i Brookfield.

 Referanser 

 Litteratur 

 Eksterne lenker 


Kategori:Norske høydehoppere
Kategori:Norske fotballspillere
Kategori:Deltakere for Norge under Sommer-OL 1928
Kategori:Friidrettsutøvere under Sommer-OL 1928
Kategori:Personer fra Stjørdal kommune
Kategori:Norgesmestere i friidrett
Kategori:Fødsler i 1906
Kategori:Dødsfall i 1994